LV Eiropas Savienības Oficiālais Vēstnesis C 70/3

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2016/C 70/03)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

CONWY MUSSELS

ES Nr. UK-PDO-0005-01304 – 27.01.2015.

AĢIN ( ) ACVN ( X )

1. Nosaukums

Conwy Mussels

2. Dalībvalsts vai trešā valsts

Apvienotā Karaliste

3. Lauksaimniecības produkta vai pārtikas produkta apraksts

3.1. Produkta veids

1.7. grupa. Svaigas zivis, gliemji un vēžveidīgie un to izstrādājumi

3.2. Apraksts par produktu, uz kuru attiecas 1. punktā minētais nosaukums

Ar nosaukumu Conwy Mussels apzīmē ziemeļu ēdamgliemenes (Mytilus edulis), kuras aug dabiskos apstākļos ēdamgliemeņu sēklu gultnēs Konvi (Conwy) estuārā Ziemeļvelsā. Conwy Mussels ir savvaļas, nevis akvakultūras ēdamgliemenes, un to ieguve noteiktajā ģeogrāfiskajā apgabalā ir roku darbs, kas notiek gliemeņu zvejas sezonā no 1. septembra līdz 30. aprīlim, izmantojot tradicionālo metodi – gliemeņu grābšanu ar īpašu grābekli.

Ēdamgliemenēm Conwy Mussels ir tumša, cieta čaula melnā vai brūnganā krāsā, un to ovālā forma vienā galā ir smailāka; parasti šo gliemeņu ārpuse ir gluda vai arī jūraszīlēm klāta, atkarībā no to ievākšanas vietas. Piemēram, dažās to augšanas vietās upju gultnēs gliemenes atrodas zem dūņām, kas neļauj jūraszīlēm piestiprināties pie to čaulas, tomēr gliemenes, kuras ir augušas smilšainajā vai klinšainajā estuāra daļā, visbiežāk atrod ar jūraszīlēm, jo tās gliemeņu čaulai spēj piestiprināties samērā viegli.

Ēdamgliemeņu izmērs ir 4,5–10 cm garumā. Saskaņā ar Conwy Mussel Development Group vienošanos visas Conwy Mussels tiek ievāktas, kad tās sasniegušas vismaz 4,5 cm garumu, t. i., vismaz divu gadu vecumu (turpretī uz virvēm audzētas un ar dragu zvejotas gliemenes ievāc pirms šāda vecuma sasniegšanas).

Conwy Mussels ir lielas, mīkstas un gaļīgas ēdamgliemenes ar augstu gaļas saturu, turklāt ar lielu gaļas īpatsvaru attiecībā pret čaulas izmēru. Conwy Mussels ir gardas un sulīgas, un pazīstamas ar savu elastīgo, gaļīgo konsistenci un sāļo, krēmīgo garšu. Svaigi nozvejots produkts ir bez smaržas.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Conwy Mussels audzēšana un ieguve ir roku darbs, kas noris gliemeņu zvejas sezonā Konvi estuāra noteiktajā ģeogrāfiskajā apgabalā, izmantojot Velsā izsenis praktizēto paņēmienu – gliemeņu grābšanu ar īpašu grābekli. Ēdamgliemeņu zvejas sezona ir no 1. septembra līdz 30. aprīlim.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Visas Conwy Mussels ēdamgliemenes tīra saskaņā ar ES regulām. Līdz pārdošanai visus maisus ar Conwy Mussels uzglabā attīrīšanas iekārtā vēsumā, 1–5 grādu temperatūrā pēc Celsija. Conwy Mussels glabāšanas laiks ir piecas dienas.

3.6. Ar reģistrēto nosaukumu apzīmētā produkta marķēšanas īpašie noteikumi

—

4. Ģeogrāfiskā apgabala īsa definīcija

Noteiktais ģeogrāfiskais apgabals ir teritorija, kurā atļauts ievākt Conwy Mussels. Šī atļauja attiecas uz to Konvi līča un estuāra daļu, kas atrodas zem pavasara augstāko plūdmaiņu vidējās paisuma līnijas un ko ietver tālāk norādītās līnijas, kuras novilktas starp punktiem A, B un C un dzelzceļa tilta pašreizējo atrašanās vietu pāri Konvi upei (koordinātas 53° 28,0278′ N, 003° 82,3611′ W), kā arī uz Konvi piekrasti.

Ģeogrāfiskais platums Ģeogrāfiskais garums A 53° 20,341′ N 003° 52,790′ W B 53° 17,461′ N 003° 54,949′ W C 53° 16,672′ N 003° 53,760′ W

5. Saikne ar ģeogrāfisko apgabalu

Conwy Mussels ACVN pieteikums izvirzīts, ņemot vērā šā unikālā produkta raksturlielumus, un produkta specifiskās īpašības ir šādas:

1) saistība ar Konvi estuāru un īpašo vidi, kurā šīs ēdamgliemenes ir sastopamas un aug līdz pat ievākšanas brīdim;

2) saistība ar tradicionālo metodi – grābšanu ar rokām, izmantojot īpašu grābekli, un tas ir tradicionāls gliemeņu zvejas paņēmiens, kuru praktizē tikai noteiktajā ģeogrāfiskajā apgabalā, un gliemeņu ievākšanas prasme tiek pārmantota no paaudzes paaudzē.

Conwy Mussels ir savvaļas ēdamgliemenes, kas aug dabiskos apstākļos ēdamgliemeņu sēklu gultnēs Konvi estuārā. Estuārs nodrošina ēdamgliemenēm Conwy Mussels unikālu dabisku dzīvotni, un tieši noteiktajā ģeogrāfiskajā apgabalā šīs ēdamgliemenes ir sastopamas un aug līdz pat to ievākšanas brīdim. Ēdamgliemenes pārtiek no planktona, un tā veidošanās ātrums un sastāvs ir atkarīgs no Konvi estuāra klimatiskajiem un bioloģiskajiem apstākļiem, barības vielu un minerālvielu sastāva. Ēdamgliemenes ir filtrētāji, kas pārtiek no ūdenī esošā mikroskopiskā planktona. Lai gan Konvi estuārā planktona nav vairāk nekā citviet, tomēr šajā estuārā esošās gliemeņu gultnes nodrošina īpašus faktorus, kuri veicina Conwy Mussels pieejamās barības klātbūtni, un tie ir šādi:

— novērots, ka estuāros ir augstāks (saldūdens) barības vielu saturs un līdz ar to – augstāka planktona produktivitāte,

— konvi estuārs ir dziļš. Lai gan ūdens dziļums estuārā mainās atkarībā no plūdmaiņām, tā dzīlēs ir ļoti daudz ūdens masas, kas pastāvīgi nodrošina Conwy Mussels barībai nepieciešamā planktona klātbūtni,

— ūdens masas Konvi estuāra dzīlēs parasti ir vēsākas nekā seklākās vietās, un jūras klātbūtne padara estuāra ūdeņus vēsākus salīdzinājumā ar upes ūdeni augstāk ielejā. Vēsāki ūdeņi planktonam parasti ir labvēlīgāki,

— Conwy Mussels ēdamgliemenes vienmēr atrodas zem ūdens, pasargātas no laikapstākļu ietekmes. Tāpēc tām vienmēr ir pieejama barība, un tās var filtrēt ūdeni nepārtraukti,

— gultnes, kurās sastopamas Conwy Mussels, ir dabiski veidojumi, kuri rodas vietās ar dabisku augstas kvalitātes sālsūdens un upes saldūdens sajaukumu, kas veicina dažādu planktona populāciju attīstību,

— ēdamgliemeņu gultnes atrodas estuāra plūdmaiņu ūdeņos, un šie apstākļi nodrošina labu ūdens plūsmu. Pateicoties labam ūdens plūsmas ātrumam, ēdamgliemenēm pastāvīgi ir pieeja barībai, līdz ar to tās var filtrēt ātrāk un biežāk,

— tā kā zveja ēdamgliemeņu gultnēs notiek ar ilgtspējīgām metodēm, gliemenes netiek ne pārzvejotas, ne arī intensīvi “audzētas”, tāpēc to vidū ir mazāk konkurences par barību.

Barības pastāvīgā pieejamība veicina Conwy Mussels augšanu līdz lielam izmēram (4,5–10 cm garumā), augsta gaļas satura veidošanos (aptuveni 45–55 % no masas) un lielu gaļas īpatsvaru (3:5) attiecībā pret čaulas izmēru. Turklāt ēdamgliemeņu lielo izmēru nodrošina to vecums un ar rokām veiktā ilgtspējīgā grābšanas metode – ievākšanas laikā tās ir vismaz divus gadus vecas. Grābjot ar rokām, ēdamgliemenes, kuru izmērs ir mazāks par 4,5 cm, izkrīt caur grābekļa zariem.

Konvi upes ūdens kvalitāti regulāri uzrauga vides aģentūra; šī upe tiek uzskatīta par vienu no tīrākajām upēm Eiropā, tāpēc tajā jau agrākos laikos ir veikti daudzi mērķtiecīgi ekoloģiski pētījumi. Ļoti augsto ūdens kvalitāti visā upes garumā un tās ūdensguves baseinā nosaka vairāku faktoru mijiedarbība:

— šajā apgabalā nenotiek rūpnieciska darbība. Salīdzinājumā ar lielpilsētu vidi satiksmes un rūpnieciskās izplūdes gāzes šeit ir minimālas, līdz ar to ūdens kvalitāte šajā upē salīdzinājumā ar upēm, kuras tek caur lielpilsētām, ir daudz augstāka,

— upes krastos īstenotās lauksaimnieciskās darbības veids ir galvenokārt videi draudzīgs. Upes krastos pastāv buferzonas, kuras samazina no intensīvās lauksaimniecības darbības radušos fosfātu un nitrātu ienesi. Turklāt Konvi upes apkaimē ir plaši zemes gabali, kurus pārsvarā izmanto mežsaimniecībā, tāpēc arī tie darbojas kā buferzonas, samazinot upē piesārņotāju ienesi no apkārtējās zemes,

— estuārā gandrīz nemaz nenotiek zvejas darbības. Konvi estuārs nav noslogota osta, un lielu kuģu satiksme tajā notiek reti, tāpēc gliemeņu gultnes neizjūt ietekmi no cilvēku darbības. Estuārā, izņemot ēdamgliemeņu ievākšanu, nenotiek nekāda cita komerciālā zveja, turklāt šo gliemeņu zvejā netiek izmantotas dragas, bet gan tikai roku darbs, tāpēc ēdamgliemeņu gultnes nav šādu darbību apdraudētas.

Konvi upes estuārs robežojas ar jūru. Tieši šajā vidē, kur jūras sālsūdens dabiskos apstākļos sajaucas ar Konvi upes saldūdeni (aptuveni pusjūdzi [800 m] garā joslā), aug Conwy Mussels. Dziļais estuārs veicina ūdens apriti, kā arī ūdens apmaiņu katrā plūdmaiņu posmā. Lai gan ūdens dziļums estuārā mainās atkarībā no plūdmaiņām, lielākā daļa gliemeņu gultņu nepārtraukti atrodas vismaz 30–50 pēdas [9–15 m] zem ūdens. Jūras sālsūdens sajaukšanās ar Konvi upes saldūdeni, kā arī apstāklis, ka ēdamgliemenes vienmēr atrodas dziļi ūdenī (tās nekad neizžūst, jo arī paisuma laikā paliek zem ūdens), veicina to izteiktās un sulīgās garšas veidošanos.

Pastāv saikne starp Conwy Mussels raksturīgajām īpašībām un noteikto apgabalu, jo saskaņā ar vietējo tradīciju ēdamgliemeņu ievākšanu (jeb grābšanu) veic ar rokām, izmantojot īpašu grābekli, un šī prasme tiek pārmantota no paaudzes paaudzē. Conwy Mussels ēdamgliemeņu zvejas sezona ir no 1. septembra līdz 30. aprīlim. Conwy Mussels zvejnieki izmanto īpašas laivas, kuras ir mazas un ar seklu iegrimi; šādu laivu jeb “dory” apkalpo tikai viens cilvēks. Ēdamgliemeņu ievākšanā zvejnieki liek lietā tradicionālu zvejas metodi, kas prasa meistarību un zināšanas: gliemenes no estuāra gliemeņu gultnēm tiek izgrābtas, turot rokās priežu koka grābekli ar garu kātu. Gliemeņu ievākšanai ar rokām ir vajadzīgas iemaņas un izveicība. Tradicionālās Konvi upes ēdamgliemeņu zvejas metodes pārvalda četras ģimenes, un šī prasme šajās ģimenēs jau 150 gadus ir pārmantota no paaudzes paaudzē. Ēdamgliemeņu ievākšanas prasmju apgūšanai ir vajadzīgas piecas līdz sešas gliemeņu zvejas sezonas. Ēdamgliemeņu grābšana ar rokām, izmantojot īpašu grābekli, ir tradicionāla, ilgtspējīga un videi draudzīga zvejas metode, kas nodrošina gliemeņu gultņu saglabāšanu nākamajām paaudzēm. Gliemeņu ievākšanā tiek zvejotas tikai lielākās ēdamgliemenes, un visas gliemenes, kas nav sasniegušas 4,5 cm garumu, izkrīt caur grābekļa tērauda zariem, lai turpinātu augt un nogatavināties līdz citai ražas novākšanas sezonai. Turklāt, izmantojot rokas grābekli, gliemenes no gultnēm tiek ievāktas saudzīgi, tāpēc slēgtajā zvejas sezonā tās spēj ātrāk atkopties.

Ar nosaukumu Conwy Mussels apzīmē augstas kvalitātes produktu, un ar to saistītā labā slava ir izplatījusies, pateicoties Conwy Mussel Development Group nerimtīgajām pūlēm tās veicināšanā. Conwy Mussels ir produkts ar senām tradīcijām, un pārtikas nozarē tas tiek augstu vērtēts gan Apvienotajā Karalistē, gan citās pasaules valstīs. Conwy Mussels izmanto daudzi slaveni šefpavāri, un šis produkts kā sastāvdaļa bieži tiek iekļauts viņu ēdienkartēs. Pazīstami restorānu īpašnieki un pārtikas ražošanas uzņēmumi nepārprotami dod priekšroku šīm ēdamgliemenēm.

Atsauce uz specifikācijas publikāciju

(šīs regulas 6. panta 1. punkta otrā daļa)

https://www.gov.uk/government/publications/protected-food-name-conwy-mussels-pdo

(1) OV L 343, 14.12.2012., 1. lpp.